## Pravilnik o akvakulturi

### NN 82/2005 (6.7.2005.), Pravilnik o akvakulturi

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1580**

Na temelju članka 47. stavka 3., članka 49.
stavka 2., članka 52. stavka 6., stavka 7. i stavka 9., članka 65. stavka 4. i članka
66. stavka 5. Zakona o slatkovodnom ribarstvu (»Narodne novine«, br. 106/01, 7/03, 174/04, 10/05 – ispravak i 49/05 –
pročišćeni tekst) ministar poljoprivrede, šumarstva i vodnoga gospodarstva
donosi

## PRAVILNIK

### O AKVAKULTURI

Članak 1.

Ovim Pravilnikom propisuje se:

1. obrazac i postupak izdavanja povlastice za akvakulturu (u daljnjem tekstu: povlastica),

2. oblik, sadržaj i način vođenja Upisnika o
izdanim povlasticama (u daljnjem tekstu: Upisnik 1.),

3. program i način polaganja ispita za akvakulturu (u daljnjem tekstu: ispit),

4. obrazac i način izdavanja uvjerenja o
položenom ispitu za akvakulturu (u daljnjem tekstu:
uvjerenje),

5. oblik, sadržaj i način vođenja Upisnika o
izdanim uvjerenjima (u daljnjem tekstu: Upisnik 2.),

6. oblik, sadržaj i način vođenja i dostavljanja
popisa o akvakulturi (u daljnjem tekstu: popis).

I. POVLASTICA ZA
AKVAKULTURU

Članak 2.

Na temelju zahtjeva fizičke ili pravne osobe
Ministarstvo poljoprivrede, šumarstva i vodnoga gospodarstva (u daljnjem
tekstu: Ministarstvo) izdaje rješenje i povlasticu u skladu s člankom 47.
stavak 1. Zakona.

Članak 3.

Obrazac povlastice iz članka 2. ovoga Pravilnika
tiskan je uz ovaj Pravilnik i njegov je sastavni dio (Prilog 1.).

Članak 4.

(1) Obrazac povlastice iz prethodnoga članka
sastoji se od jednog lista punijeg papira standardnog
formata A4.

(2) Prednja i zadnja stranica obrasca povlastice
tonirane su u svijetlozelenoj boji.

(3) Grb na obrascu otisnut je u boji.

(4) Podaci u obrascu povlastice ispunjavaju se
kompjutorski.

(5) Obrazac povlastice mora biti plastificiran.

Članak 5.

Obrazac povlastice sadrži tekst sljedećeg
sadržaja:

– grb Republike Hrvatske,

– Republika Hrvatska,

– naziv ministarstva,

– naziv obrasca povlastice,

– tvrtka – naziv obrta ili tvrtka – naziv pravne
osobe,

– adresa sjedišta obrta ili pravne osobe,

– matični broj obrta ili pravne osobe,

– dopustiva godišnja kvota hrane za uzgoj u hladnovodnim ribnjacima,

– površina ribnjaka u ha, odnosno volumen kaveza
u m3,

– vrste riba i/ili drugih vodenih organizama
koji se uzgajaju,

– klasa, urudžbeni broj i datum potpisivanja
ugovora o koncesiji za korištenje voda,

– klasa, urudžbeni broj i datum, te pečat i
potpis ministra,

– serijski broj obrasca povlastice.

Članak 6.

(1) Upisnik 1. vodi se u Ministarstvu prema
obrascu koji je tiskan uz ovaj Pravilnik i čini njegov sastavni dio (Prilog
2.).

(2) Upisnik 1. sastoji se od listova standardnog
formata A4 koji su označeni rednim brojem i moraju
biti uvezani.

Članak 7.

Ministarstvo upisuje u Upisnik 1. sljedeće
podatke:

1. u točki 1.: redni broj i datum upisa u
Upisnik 1,

2. u točki 2.: klasifikacijsku oznaku, urudžbeni
broj, mjesto i datum, te serijski broj obrasca povlastice,

3. u točki 3.: podatke o uzgajalištu za koje je
izdana povlastica,

4. u točki 4.: podatke o fizičkoj ili pravnoj
osobi koja je nositelj povlastice,

5. u točki 5.: naznaku da je doneseno rješenje o
oduzimanju povlastice i datum,

6. u točki 6.: razlog zbog kojeg je prestala
važiti povlastica,

7. u točki 7.: datum kada je pokrenut upravni
spor,

8. u točki 8.: odluku Upravnog suda i datum
odluke Upravnog suda,

9. u točkama 9. i 10.: administrativno
izvršenje, odnosno način i datum izvršenja,

10. u točki 11.: upisuju se po potrebi ostali
podaci.

II. ISPIT ZA AKVAKULTURU

Članak 8.

(1) Program za polaganje ispita obuhvaća
poznavanje sljedećih tema:

1. izgradnja i priprema ribnjaka,

2. agrotehnički, zootehnički
i hidrotehnički postupci,

3. hranidba riba,

4. zdravlje riba,

5. uzgoj u toplovodnim
ribnjacima,

6. uzgoj u hladnovodnim
ribnjacima,

7. poznavanje zakonskih i podzakonskih
propisa iz područja slatkovodnog ribarstva,

8. poznavanje zakonskih i podzakonskih
propisa iz područja zaštite prirode.

(2) Okvirni sadržaji iz tema navedenih u stavku
1. ovoga članka osnova su za oblikovanje ispitnih pitanja na provjeri stručne
osposobljenosti za obavljanje akvakulture.

Članak 9.

(1) Ispit se polaže pred Povjerenstvom za ispite
za akvakulturu (u daljnjem tekstu: Povjerenstvo),
koje imenuje ministar poljoprivrede, šumarstva i vodnoga gospodarstva (u
daljnjem tekstu: ministar).

(2) Povjerenstvo se sastoji od predsjednika,
najmanje dva člana te tajnika.

Članak 10.

(1) Rokove za polaganje ispita određuje
predsjednik Povjerenstva.

(2) Administrativne poslove u svezi s
organizacijom i održavanjem ispita obavlja Ministarstvo.

Članak 11.

(1) Kandidat podnosi pismenu prijavu
Povjerenstvu.

(2) Prijava iz stavka 1. ovoga članka mora
sadržavati:

– ime i prezime kandidata,

– MBG kandidata,

– datum i mjesto rođenja,

– dokaz o uplaćenoj naknadi za polaganje ispita.

(3) Kandidat će nakon dostavljene prijave biti
obaviješten o obveznoj stručnoj literaturi za polaganje ispita.

Članak 12.

Povjerenstvo kojem je kandidat podnio prijavu za
polaganje ispita utvrđuje da li kandidat ispunjava uvjete za polaganje ispita.

Članak 13.

(1) Troškove Povjerenstva snosi kandidat.

(2) Visinu iznosa troškova iza stavka 1. ovoga
članka određuje ministar.

Članak 14.

(1) Predsjednik, članovi i tajnik imaju pravo na
naknadu za rad u Povjerenstvu.

(2) Naknada iz stavka 1. ovoga članka određuje
se po kandidatu, a visinu naknade određuje ministar.

Članak 15.

Kandidat koji neopravdano odustane od započetog
polaganja ispita, smatra se da nije položio ispit.

Članak 16.

(1) O tijeku polaganja ispita vodi se zapisnik
za svakog kandidata posebno, a u zapisnik se unose svi podaci od značaja za
tijek ispita kao i ocjena.

(2) Zapisnik vodi tajnik Povjerenstva.

(3) Zapisnik potpisuje predsjednik i tajnik
Povjerenstva.

Članak 17.

(1) Ukupna ocjena uspjeha ispita je »položio«
ili »nije položio«.

(2) Kandidat se ocjenjuje ocjenom »položio« ako
je pokazao zadovoljavajuće poznavanje ispitnog gradiva.

Članak 18.

O položenom ispitu svakom kandidatu ministarstvo
izdaje uvjerenje na obrascu koji je tiskan uz ovaj Pravilnik i čini njegov
sastavni dio (Prilog 3.).

Članak 19.

(1) Obrazac uvjerenja iz članka 18. ovoga
Pravilnika sastoji se jednog lista punijeg papira
standardnog formata A4.

(2) Prednja i zadnja stranica obrasca uvjerenja
tonirane su u zelenoj boji.

(3) Grb na obrascu otisnut je u boji.

(4) Podaci u obrascu uvjerenja ispunjavaju se
kompjutorski.

(5) Obrazac uvjerenja mora biti plastificiran.

Članak 20.

Obrazac uvjerenja sadrži tekst sljedećeg
sadržaja:

– grb Republike Hrvatske,

– Republika Hrvatska,

– naziv ministarstva,

– naziv Povjerenstva,

– naziv obrasca uvjerenja;

podaci o osobi kojoj se izdaje uvjerenje:

– ime i prezime,

– adresa prebivališta,

– MBG i datum rođenja,

– mjesto i država rođenja,

– državljanstvo;

– datum polaganja ispita,

– klasifikacijska oznaka, urudžbeni broj i datum,
te pečat i pot­pis
predsjednika povjerenstva,

– serijski broj obrasca uvjerenja.

Zadnja strana obrasca iz stavka 1. ovoga članka
ne sadrži podatke i prazna je.

Članak 21.

(1) Upisnik 2. se vodi u Ministarstvu prema
obrascu koji je tiskan uz ovaj Pravilnik i čini njegov sastavni dio (Prilog
4.).

(2) Upisnik 2. se sastoji od listova standardnog
formata A4 koji su označeni rednim brojevima i moraju
biti uvezani.

Članak 22.

Ministarstvo upisuje u Upisnik 2. sljedeće
podatke:

1. u točki 1.: redni broj i datum upisa u
Upisnik 2.,

2. u točki 2.: klasifikacijsku oznaku, urudžbeni
broj, datum te serijski broj obrasca uvjerenja,

3. u točki 3.: podatke o osobi kojoj je izdano
uvjerenje (ime i prezime, adresa prebivališta, MBG, datum, mjesto i država
rođenja),

4. u točki 4.: podatke u svezi s izdanim
uvjerenja (datum polaganja ispita, Povjerenstvo pred kojim je osoba polagala
ispit),

5. u točki 5.: upisuju se prema potrebi ostali
podaci.

III. POPIS O AKVAKULTURI

Članak 23.

Ovlaštenik povlastice obvezan je cjelovite i
točne podatke o uzgoju ribe i/ili drugih vodenih organizama dostavljati
Ministarstvu.

Članak 24.

Podaci iz popisa koje dostavljaju ovlaštenici
povlastice koriste se u svrhu praćenja stanja gospodarske djelatnosti i
provođenja Strategije razvitka Hrvatske.

Članak 25.

(1) Sadržaj popisa prikazan je na obrascima koji
su tiskani uz ovaj Pravilnik i čine njegov sastavni dio (Prilog 5.).

(2) Ministarstvo dostavlja obrasce popisa svim
ovlaštenicima povlastice.

Članak 26.

(1) Popis se vodi kao knjiga standardnog formata
A4.

(2) Na naslovnoj stranici knjige otisnut je
naziv popisa.

(3) Popis se popunjava na osnovi uputstva. Sadržaj uputstva tiskan
je uz ovaj Pravilnik i čini njegov sastavni dio (Prilog 6.).

Članak 27.

(1) Ovlaštenik povlastice obvezan je:

1. jedan puta godišnje upisivati podatke o akvakulturi u obrazac popisa,

2. jedan puta godišnje ispunjeni obrazac popisa
dostaviti Ministarstvu.

(2) Podaci se unose za razdoblje od 1. siječnja
do 31. prosinca za tekuću kalendarsku godinu.

(3) Ovlaštenik povlastice mora uredno ispunjene
izvornike obrazaca popisa iz stavka 1. ovoga članka dostaviti Ministarstvu
najkasnije do 31. siječnja sljedeće godine.

(4) Obrazac popisa se ispunjava u dva primjerka
s time da se izvornik dostavlja Ministarstvu, a knjigu i kopiju obrasca popisa
ovlaštenik povlastice ostavlja sebi za osobnu evidenciju.

Članak 28.

(1) Točne podatke o akvakulturi
u popis mora upisivati nositelj povlastice osobno ili odgovorna osoba.

(2) Ako osoba iz stavka 1. ovoga članka u popis
ne upisuje i ne dostavlja cjelovite i točne podatke o uzgoju ribe i/ili drugih
vodenih organizama u skladu s odredbama ovoga Pravilnika smatra se da popis
nije vođen.

Članak 29.

Stupanjem na snagu ovog pravilnika prestaju
važiti Pravilnik o povlastici za akvakulturu i
upisniku o izdanim povlasticama za akvakulturu
(»Narodne novine«, br. 29/02), Pravilnik o popisu o akvakulturi (»Narodne novine«, br.
63/02) i Pravilnik o programu za polaganje ispita za akvakulturu,
obrascu i načinu izdavanja uvjerenja o položenom ispitu i upisniku o izdanim
uvjerenjima o položenom ispitu (»Narodne novine«, br.
7/03).

Članak 30.

Ovaj pravilnik stupa na snagu osmog dana od dana
objave u »Narodnim novinama«.

Klasa: 011-02/05-01/35

Urbroj: 525-1-05-1

Zagreb, 23. lipnja 2005.

Ministar

**Petar Čobanković**, v. r.

![](dodatni/354737.gif)
![](dodatni/354738.gif)
![](dodatni/354739.gif)
![](dodatni/354740.gif)
![](dodatni/354741.gif)
![](dodatni/354742.gif)

![](dodatni/354743.gif)
![](dodatni/354744.gif)
![](dodatni/354745.gif)

PRILOG 6.

UPUTSTVA ZA POPUNJAVANJE
POPISA

Tvrtka: Upisuje se naziv obrta ili pravne osobe.

Serijski broj povlastice: Upisuje se serijski
broj povlastice.

1. PROIZVODNJA RIBA PO
VRSTAMA I GODIŠTIMA

*1.1. Komercijalna proizvodnja toplovodnih
vrsta riba*

U navedene rubrike upisuju se podaci o
proizvedenim količinama riba u kilogramima za svaku vrstu i godište riba
posebno. Pod proizvedenim količinama riba smatra se ukupna biomasa riba koja se
nalazi u ribnjaku (nedovršena proizvodnja) i prodane količine riba tijekom
izvještajnog razdoblja. Ako neka od uzgajanih vrsta riba nije posebno navedena
u popisu ona se posebno upisuje u jednu od praznih rubrika.

*1.2. Komercijalna proizvodnja hladnovodnih
vrsta riba*

U navedene rubrike upisuju se podaci o proizvedenim
količinama riba u kilogramima za svaku vrstu posebno. Pod proizvedenim
količinama riba smatra se ukupna biomasa riba koja se nalazi u ribnjaku
(nedovršena proizvodnja) i prodane količine riba tijekom izvještajnog
razdoblja. U rubriku koja se odnosi na proizvodnju mlađi upisuju se podaci u
komadima i kilogramima. Ako neka od uzgajanih vrsta riba nije posebno navedena
u popisu ona se posebno upisuje u jednu od praznih rubrika.

*1.3. Selekcija i kondicioniranje
matičnih riba*

U navedene rubrike upisuju se podaci o
proizvedenom matičnom stoku (maticama) po vrstama i spolu u broju i
kilogramima.

*1.4. Komercijalna proizvodnja ostalih uzgajanih organizama*

U navedene rubrike upisuju se podaci o
proizvedenim ostalim uzgajanim organizmima po vrstama u kilogramima.

2. POVRŠINE RIBNJAKA

*2.1. Ukupna površina ribnjaka*

U rubriku se upisuje podatak o ukupnoj površini toplovodnih ribnjaka u hektarima odnosno ukupnoj površini hladnovodnih ribnjaka u m2.

*2.2. Proizvodna površina ribnjaka*

U navedene rubrike upisuju se podaci o
proizvodnim površinama pojedinih tipova ribnjaka, za toplovodne
ribnjake u hektarima, odnosno za hladnovodne ribnjake
u m2.

3. HRANA

*3.1. Utrošak hrane na ribnjacima*

U navedene rubrike upisuje se količina utroška
pojedine vrste hrane u kilogramima.

4. GNOJIVA, VAPNO I
OSTALO

*4.1. Utrošak gnojiva, vapna i ostalog na ribnjacima*

U navedene rubrike upisuju se podaci o količini
utroška pojedinih vrsta gnojiva, utrošku vapna i ostalog u kilogramima.

Pravilnik, NN 82/2005-1580